Mihai Iosif, fostul tehnician al celor de la Rapid București, a fost invitat la emisiunea Suflet de Rapidist, emisiunea care este live în fiecare zi de marți, de la ora 13:30, pe site-ul FANATIK.RO, unde a vorbit despre o experiență inedită pe vremea când acesta antrena la clubul din Giulești.
Fostul antrenor al celor de la Rapid, Mihai Iosif, care a și jucat pentru clubul „alb-vișiniu” în perioada 1989-1995, a dezvăluit că a fost nevoit să participe la o ședință cu peste 500 de suporteri ai clubului din Giulești, pe vremea când clubul se afla în divizia secundă.
„Atitudinea primează la Rapid. Eu nu cred că suporterii vor fi dezamăgiți dacă vor vedea atitudine din partea jucătorilor. Ei își dau seama și văd când dai totul pe teren. Au ochiul format pentru ce înseamnă atitudine. Bine, s-au mai schimbat și suporterii, acum dau cu floricele pe teren și pe vremuri dădeau cu sticle.
Pe vremea când jucam la Rapid, mai veneau suporterii în vestiar să ne bage în ședință. Veneau și își spuneau supărarea. La al doilea mandat al meu ca antrenor al Rapidului, în liga a doua, a fost o ședință la care au participat peste 500 de suporteri. A fost o ședință mai dură, dar ei au primit asigurări că vom da totul pe teren, ceea ce s-a și întâmplat.
Da, erau nemulțumiți de parcursul echipei și au venit să vorbească cu noi. Până la urmă am rezolvat situația cu ei”, a declarat Mihai Iosif la Suflet de Rapidist.
Fostul antrenor din Giulești a declarat la Suflet de Rapidist că nu antrenorul ar trebui să stea de vorbă cu suporterii, ci conducătorii clubului. Miță Iosif a făcut referire la modelul Sunderland, acolo unde cei care se ocupă de conducerea echipei se întâlnesc cu suporterii de cel puțin de 4 ori pe lună.
„Nu cred că e rolul antrenorului să stea de vorbă cu suporterii, dar, la noi, nu avea cine. Din punctul meu de vedere, am văzut filmul „Sunderland” și am remarcat o chestie: conducătorii clubului se întâlneau de 4 ori pe lună cu suporterii, la care suporterii veneau, și aici nu mă refer la galerie, și discutau despre ce-i deranjează pe ei la club.
Nu vorbeau neapărat de transferuri, dar asta era politica clubului. Și cred că mult mai transparent ar fi lucrul ăsta și mi-a plăcut ce-am văzut.
A fost ca o conferință de presă doar a clubului, fără persoane din afară. O bucătărie internă cum ar veni”, a mai declarat Miță Iosif la Suflet de Rapidist.